b"\n_START_ARTICLE_\nAlbert Vilalta i Gonz\xc3\xa1lez\n_START_SECTION_\nBiografia\n_START_PARAGRAPH_\nVilalta va comen\xc3\xa7ar la seva traject\xc3\xb2ria p\xc3\xbablica com a redactor del Pla de Sanejament de Barcelona el 1969. Amb el restabliment de la Generalitat el 1977, fou director general de Transports del govern provisional encap\xc3\xa7alat pel president Josep Tarradellas al seu retorn de l\xe2\x80\x99exili. En aquells primers anys tamb\xc3\xa9 va ser membre de la part catalana de la Comissi\xc3\xb3 Mixta de Traspassos i Valoracions, on va actuar en defensa de l\xe2\x80\x99inter\xc3\xa8s de Catalunya._NEWLINE_Entre 1983 i 1991 fou president de Ferrocarrils de la Generalitat de Catalunya, etapa en qu\xc3\xa8 les l\xc3\xadnies que havien estat a punt de clausurar-se es modernitzen fins a ser un dels serveis de Rodalies millors valorats d'Europa. El 5 de juliol de 1985, en l\xe2\x80\x99Assemblea General constituent del Consorci d\xe2\x80\x99Aig\xc3\xbces de Tarragona (CAT), va prendre possessi\xc3\xb3 com a president, c\xc3\xa0rrec que va exercir durant tot el proc\xc3\xa9s de construcci\xc3\xb3 la planta de l\xe2\x80\x99Ampolla i del sistema de distribuci\xc3\xb3 d\xe2\x80\x99aigua, fins a l\xe2\x80\x99abril de 1991 quan va ser nomenat com a primer conseller de Medi Ambient de la Generalitat (departament creat el 22 de mar\xc3\xa7 de 1991) en el govern de Jordi Pujol i Soley. Durant la seva etapa de conseller s'aprova el Pla d'Espais d'Inter\xc3\xa8s Natural de Catalunya._NEWLINE_El 1996, \xc3\xa9s nomenat secretari d'estat d'infraestructures i transport i Gestor d'infraestructures Ferrovi\xc3\xa0ries, ens que va constituir l'AVE (govern d'Aznar 1996-2000). Vilalta va defensar l'arribada de l'alta velocitat al centre de les ciutats per\xc3\xb2 el seu predecessor va impedir l'arribada de l'AVE al centre de Tarragona i de Reus._NEWLINE_Vilalta tamb\xc3\xa9 ha participat en la reintroducci\xc3\xb3 del tramvia com a mitj\xc3\xa0 de transport modern a l'\xc3\xa0rea de Barcelona. Com a reconegut t\xc3\xa8cnic urban\xc3\xadstic va ocupar els llocs de vicepresident de l'Asociaci\xc3\xb3n Espa\xc3\xb1ola de T\xc3\xa9cnicos urbanistas, i va ser president de Tramvia Metropolit\xc3\xa0 S.A. i president del Parc Tecnol\xc3\xb2gic WTC Cornell\xc3\xa0._NEWLINE_Entre els anys 2010 i 2011 va ser jutjat amb per la creaci\xc3\xb3 d'un pla de pensions mentre era president dels Ferrocarrils de la Generalitat de Catalunya l'any 1991, que segons el tribunal enriquia irregularment alguns directius. Acusat de prevaricaci\xc3\xb3, va ser absolt en considerar-se que el delicte de prevaricaci\xc3\xb3 havia prescrit, mentre que els tamb\xc3\xa9 ex-presidents de FGC Enric Roig i Antonio Herce van ser condemnats per malversaci\xc3\xb3 de cabals p\xc3\xbablics i per prevaricaci\xc3\xb3 en el mateix judici. El seu advocat fou Juan C\xc3\xb3rdoba Roda. _NEWLINE_Vilalta, va morir el dia 15 de novembre del 2013 a Barcelona, degut a un infart."